Pia Adelsteen (DF), 2012-04-26:
Da jeg her til morgen ankom til Folketinget og vi startede på gruppemødet, var der en af mine gode partikolleger, som sagde: Er det ikke lidt til en sorgens dag?
Det kan jeg et eller andet sted måske godt give ham ret i, for det synes jeg faktisk det er, når man kommer med det her beslutningsforslag.
Nu har vi hørt de to forrige ordførere, dels for Venstre, dels for Socialdemokraterne, stå og prise finanspagten.
Det er bestemt ikke Dansk Folkepartis holdning.
Det må jo være givet, at når man har en fælles valuta, jamen så er man altså også nødt til at have en overordnet fælles finanspolitik, og derfor er det ganske glimrende for eurolandene, som helt frivilligt er med i den, at lave de her ting.
Men at Danmark går med i det, forstår jeg simpelt hen ikke.
Jeg forstår ikke argumenterne, og jeg synes, det er manglende respekt for det euroforbehold, vi har.
Så kan jurister vurdere det og kigge på grundlovens paragraffer osv., men når man har sagt nej til euroen, hvilket vi har gjort i Danmark, så er det altså også, fordi man ikke ønsker at have en fælles finanspolitik, og det, man gør her, er, at man indfører en overordnet fælles finanspolitik.
Der er jo ikke nogen i Dansk Folkeparti, der sidder og siger: Jamen lad os da bare få underskud på statsfinanserne.
Vi havde måske nok ikke støttet den borgerlige regering, vi trods alt har haft i 10 år, hvis det var det, vi ønskede.
Vi ønsker selvfølgelig, at man fører en ansvarlig økonomisk politik, men at initiativet og hele beslutningsprocessen om, hvad der er en ansvarlig økonomisk politik, skal ligge i EU, synes vi er totalt tåbeligt.
Det er manglende respekt for euroforbeholdet, og jeg forstår ikke, at unionspartierne her i Folketingssalen er så skræmte, når det handler om at holde en folkeafstemning.
Det burde ikke være tilfældet, når det drejer sig om det her.
Man begynder, hver eneste gang vi diskuterer det, at tale om repræsentativt demokrati, men det er alt andet lige et tåbeligt argument, for hver eneste gang vi har et folketingsvalg her i Danmark, er der ikke et eneste sted, hvor man diskuterer EU.
Det er der ikke.
Det er sådan noget med, at det ikke er det, der er interessant.
Vi diskuterer SU, vi diskuterer pensioner, vi diskuterer alt, hvad der rører borgerne helt i det nære, hvilket er meget naturligt, men når det kommer til at diskutere EU, så er det altså begrænset under valgkampe.
Jeg forstår simpelt hen heller ikke argumentet om, at det her er et signal til markederne.
Jeg ved ikke, om man tror, at markederne heller ikke hører den debat, der foregår i Folketingssalen, hvor man siger: Jamen på den ene side betyder det ikke noget, men på den anden side betyder det en hel masse.
Tror man, at finansmarkederne sidder og tænker: Nej, nej, vi hører kun slutresultatet.
Altså, sådan foregår det jo ikke i virkeligheden.
Så det med et politisk signal er også fuldstændig vanvittigt; der er ikke noget signal i det her.
Markederne ser på, hvad man rent faktisk gør.
Der er forskellige vurderinger, så selvfølgelig kigger markederne individuelt på landene.
Jeg synes, det er imponerende, at man bare siger ja og overlader tingene til EU.
Og jeg vil bare sige, at Dansk Folkeparti bestemt ikke kan støtte forslaget, og at vi opfordrer regeringen og unionspartierne til samlet at gå ind for at få taget en folkeafstemning om det her.